b'\n_START_ARTICLE_\nVisita Iglesia\n_START_PARAGRAPH_\nAng Visita Iglesia (literal sa Tagalog na "Pagdalaw sa Simbahan") ay isang matandang kaugaliang Katoliko ng pagdalaw sa pit\xc3\xb3ng simbahan sa gab\xc3\xad ng Huwebes Santo tuwing panahon ng Kuwaresma. Sa Huwebes Santo ng Mahal na Araw, kasunod ng Misa ng Hapunan ng Panginoon, ipinuprusisyon ang Banal na Sakramento patungo Altar na Pinaglalagakan ng Sakramento para sa pagpipintuho nito. Dumadalaw sa pit\xc3\xb3ng simbahan \xe2\x80\x94 kung minsa\'y labing-apat, minsan nama\'y walang tiyak na b\xc3\xadlang \xe2\x80\x94 ang mga mananampalataya at nagdarasal sa Banal na Sakramento sa bawat simbahan.\n_START_SECTION_\nKasaysayan\n_START_PARAGRAPH_\nAng tradisyon ng Visita Iglesia tuwing Huwebes Santo ay malam\xc3\xa1ng na nagsimula sa Roma, dahil dumadalaw sa pit\xc3\xb3ng basilika ang mga naglalakbay b\xc3\xadlang kanilang penitensiya._NEWLINE_Isang sinaunang ruta ng mga naglalakbay sa pagitan ng Inglatera at Roma ang Via Francigena. Naging kaugalian na magtap\xc3\xb3s ang paglalakabay sa libingan nina San Pedro at San Pablo. Noong 1300, ipinahayag ni Papa Bonifacio VIII ang unang Banal na Taon at nagkaloob ng tanging indulhensiya sa mga makasusunod sa ilang gawain at dadalaw sa Basilika ni San Pedro at Basilika ni San Pablo Extramuros. Sa pagdaan ng panahon, ang b\xc3\xadlang ng simbahan na kailangang dalawin ay naging pit\xc3\xb3._NEWLINE_Ang tradisyon ng pagdalaw sa pit\xc3\xb3ng simbahan ay sinimulan ni San Felipe Neri noong mga 1553. Siya at ilang mga kaibigan ay magtitipon bago ang bukang-liwayway at dito sisimulan ang kanilang paglalakad patung\xc3\xb2 sa pit\xc3\xb3ng simbahan. Isinagaw\xc3\xa2 ang mga paglalakbay na ito, na kontrapunto sa maragalgal na kaugalian tuwing Karnabal. Naging tany\xc3\xa1g ang mga Paglalakad na ito at nagsimulang makaakit ng iba.\n_START_SECTION_\nKagaw\xc3\xaean\n_START_PARAGRAPH_\nPagkatapos ng Misa ng Hapunan ng Panginoon, na paggunita ng mga Kristiyano sa huling hapunan ni Hesukristo kas\xc3\xa1ma ang kaniyang mga Apostol, sa gab\xc3\xad ng pagdakip sa kaniya, gunugunita ng mga mananampalataya ang Paghihirap sa Halamanan ni Hesus. Pagkatapos din ng misa tinatakluban ang pangunahin at mga altar sa tagiliran; lahat naman ng krus ay tinatanggal kung hindi kaya\'y tinatakluban din. Inilalagay naman ang Banal na Sakramento sa tabern\xc3\xa1kulo sa Altar na Pinaglalagakan, at ang mga simbahan ay buk\xc3\xa1s hanggang gab\xc3\xad para sa tahimik na pamimintuho. Tugon ito sa kahilingan ni Hesus sa kaniyang mga apostol habang sila\'y nasa Hardin, gaya nang naital\xc3\xa2 sa Mateo 26:40, "Talaga bang hindi kayo makapagpuyat na kas\xc3\xa1ma ko kahit isang oras man l\xc3\xa1mang?"_NEWLINE_Sa mga nagbi-Visita Iglesia, pagkat\xc3\xa1pos nila dumalo ng Misa ng Hapunan ng Panginoon nagtutungo sila sa mga kalap\xc3\xadt na simbahan upang magdasal sa Banal na Sakramento. Madalas itong magaw\xc3\xa2 sa kalungsuran kung saan magkakalap\xc3\xadt ang mga simbahan na siyang nagpapadal\xc3\xae sa paglalakbay. Wala namang itinakdang dasal ang Simbahang Katolika, bukod sa panalangin para sa Santo Papa at pagsambit ng Ama Namin, Aba Ginoong Maria at Luwalhati sa Ama. Gayunman, dinarasal din ng mga nagbi-Visita Iglesia ang Daan ng Krus._NEWLINE_Gumaw\xc3\xa2 ng itineraryo si San Felipe Neri upang pagsam\xc3\xa1hin ang kasayahan at ang pagbabahagi ng kanilang relihiyosong karanas\xc3\xa1n sa pamamagitan ng pagtuklas ng mga pamana ng mga naunang Santo. Sa kasalukuyan, ang mga paglalakbay ay isinasaayos ng mga samah\xc3\xa1ng pamparokya at may kaugnayan sa iba pang parokya sa naturang lugar.'